Document ID: 32000R2287

A Bizottság 2287/2000/EK rendelete
(2000. október 13.)
a mezőgazdasági termékek export-visszatérítési nómenklatúrájának létrehozásáról szóló 3846/87/EGK rendelet, valamint a 804/68/EGK tanácsi rendeletnek a tejre és tejtermékekre vonatkozó kiviteli engedélyek és export-visszatérítések tekintetében történő alkalmazására vonatkozó különös részletes szabályok megállapításáról szóló 174/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1670/2000/EK rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2] és különösen annak 31. cikke (14) bekezdésére,
mivel:
(1) A legutóbb az 1000/2000/EK rendelettel [3] módosított 3846/87/EGK bizottsági rendelet [4] a kombinált nómenklatúra alapján létrehozta a mezőgazdasági termékek export-visszatérítésekhez használt nómenklatúráját.
(2) A visszatérítési nómenklatúra jelenleg csak minimális zsírtartalmat állapít meg. A Codex Alimentarius Bizottság által 1999. június 28. és július 3. közötti ülésszakán elfogadott, bizonyos tejtermékekre vonatkozó minimális tejfehérje-tartalomra tekintettel, amelyet a nemzetközi kereskedelemben általánosan elfogadnak és alkalmaznak, az érintett termékekre vonatkozóan ugyanezen minimális fehérjetartalom és a maximális víztartalom beillesztésével a nómenklatúrát módosítani kell.
(3) Az egyszerűsítés érdekében, azokra a termékekre vonatkozó kódokat, amelyek esetében nincs többé visszatérítés, vagy amelyekre 1995 júliusa óta nem érkeztek engedélykérelmek, törölni kell. Ezenkívül, a bizonyos összetett takarmányokba kevert sovány tejporra nyújtott visszatérítést (és a vonatkozó kódokat) törölni kell, mivel ezek a termékek, amennyiben sovány tejport tartalmaznak, támogatásra jogosultak.
(4) A legutóbb az 1961/2000/EK rendelettel [5] módosított, 174/1999/EK bizottsági rendelet [6] II. melléklete megállapítja azokat a termékcsoportokat, amelyek esetén, bizonyos feltételekkel, visszatérítésre jogosult egy, az előzetesen rögzített visszatérítésre jogosult terméktől eltérő termék. E mellékletet a javasolt módosításokkal összhangban ki kell igazítani.
(5) Az e rendeletben előírt rendelkezések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 3846/87/EGK rendelet I. mellékletének 9. szakasza a következőképpen módosul:
1. a 0401-től 0405-ig terjedő KN-kódokra vonatkozó adatok helyébe az e rendelet I. mellékletében szereplő adatok lépnek;
2. a 2309 KN-kódra vonatkozó adatokat el kell hagyni;
3. a 8. lábjegyzet helyébe a következő szöveg lép:
"(8) Amennyiben, az e kód hatálya alá eső termékek esetében, a tejeredetű zsírmentes szárazanyag-tartalom (nitrogéntartalom x 6,38) kevesebb, mint 34 %, visszatérítést nem fizetnek. Amennyiben, az e kód hatálya alá eső porított termékek esetében, a terméksúlyban a víztartalom több mint 5 %, visszatérítést nem fizetnek."
4. a 2. és 9. lábjegyzetet el kell hagyni.
2. cikk
A 174/1999/EK rendelet II. melléklete helyébe e rendelet II. melléklete lép.
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. október 13-án.

Labels: 3
17
6